Herehuis spring vlamme vry ná brand by Lanzerac-hotel | Netwerk24
Herehuis spring vlamme vry ná brand by Lanzerac-hotel
Deur Michelle Linnert 28 Mei 2017 10:52
'n Brand het Sondagoggend by die Lanzerac Hotel & Spa uitgebreek. Foto: Michelle Linnert/Tygerburger
Brandbestryders was Sondagoggend vroeg nog besig om 'n brand te blus wat in die oggendure by die Lanzerac Hotel & Spa in Stellenbosch uitgebreek het.
"Dit is so hartseer," het Winston Cowie, uitvoerende hoof, omstreeks 04:00 gesê soos hy na die vlamme gekyk het.
Die brand het Sondagoggend voor 03:00 uitgebreek. Die brand het in 'n gebou reg langs die eeue oue Lanzerac-herehuis ontstaan. Dele van die ontvangslokaal, 'n paar van die woonkamers en die hotel se restaurant, The Governor's Hall, was in vlamme.
"Ek kan nie eens beskryf hoe ek voel nie.
Daar is 'n kas daarbinne, ingevoer van Frankryk, van meer as R600 000 – nou weg. Die skilderye, onvervangbaar.
"Ons is gelukkig dat dit by hierdie gebou gebeur het, wat tussen 1926 en 1927 gebou is, en nie die herehuis nie.
"Ons het gekeer dat die brand daarheen sou versprei. Ons het toe probeer om almal na veiligheid te kry. Dankie tog dat dit slegs op een plek gebrand het."
Op 'n vraag oor die versekering van die gebou, het Cowie gesê hy kan nie eens in hierdie stadium daaraan dink nie. "Ons grootste kommer was almal se veiligheid en dat die brand geblus word."
Gaste is versoek om op die terrein voor die hotel bymekaar te kom waar ander verblyf vir die gaste gereël sou word.